**​Vedtægter**

**§ 1**  
Klubbens navn er Frederikshavn Moto Cross Klub. Forkortet: FMCK.  
   
**§ 2**  
Formålet er at virke for udøvelse af motorsport, hjælpe og støtte motorsportsinteresseret ungdom og virke for et godt og sundt kammeratskab ved afholdelse af sportslige arrangementer.  
   
**§ 3**  
Frederikshavn Moto Cross Klub skal være tilsluttet Danmarks Motor Union.  
   
**§ 4**  
Frederikshavn Moto Cross Klub lejer banefaciliteter i Ørnedalen hos Frederikshavn Motor Sport. FMS' styrelse fastsætter den årlige baneleje. Banelejen betales med halvdelen 1. april og resten 1. oktober for indeværende år.  
   
**§ 5**  
Enhver kan optages som medlem, medmindre optagelsen vil være til skade for motorsporten og dens omdømme, eller det kan befrygtes, at vedkommende vil modarbejde klubben eller dens interesser.  
Indmeldelse sker ved optagelsesanmodning til FMCK og mod betaling af kontingent. Kontingent halv pris efter 1. august.

**§ 5.1**  
FMCK hverken vil eller kan acceptere brug eller salg af doping eller euforiserende stoffer, hvorfor ethvert medlem  
eller gæst i klubben vil blive bortvist fra klubben, såfremt brug af ovennævnte kan påvises.  
   
**§ 6**  
Klubkontingent fastsættes af bestyrelsen til minimum at stige i takt med Danmarks Motor Union´s (DMU) medlemskontingent. I klubkontingentet er indbefattet kontingent til DMU og Frederikshavn Motor Sport. Kontingentet betales forud.  
Kontingentet skal være betalt senest 30 dage fra forfaldsdag. Bliver kontingentet ikke betalt, skal medlemmet skriftligt have påmindelse herom, og kontingentet skal være betalt inden 8 dage. Sker indbetalingen ikke, kan med­lemmet af bestyrelsen ekskluderes af klubben.  
   
**§ 7**  
Æresmedlemmer kan efter indstilling fra bestyrelsen optages ved en generalforsamlingsbeslutning, hvortil kræves 2/3 af de fremmødte stemmer.  
   
**§ 8**  
Klubben ledes af en bestyrelse på 5 personer, bestående af formand, næstformand, kasserer, baneformand, og løbstilret­telægger, som konstituerer sig selv ved første bestyrelsesmøde efter generalforsamlingen. Valgte suppleanter til bestyrelsen kan indtræde i bestyrelsen ved udtræden. Suppleant der indtræder i bestyrelsen skal sidde den tid, som udtrådte person har tilbage. Generalforsamlingen vælger desuden microrepræsentant, kørerrepræsentant og 1 revisor.  
Bestyrelsesmedlemmer vælges for 2 år ad gangen, således at 3 bestyrelsesmedlemmer vælges på ulige årstal, og 2 bestyrelsesmedlemmer vælges på lige årstal.  
Formand og kasserer kan ikke være på valg samme år.  
Kørerrepræsentant vælges af klubbens kørerlicensindehavere.  
Desuden vælges på generalforsamlingen et baneudvalg, cafeteriaudvalg, festudvalg.  
Baneudvalget består udover baneformanden af mindst fire personer.  
Formanden og baneformanden er FMCK´s repræsentanter i FMS´styrelse.  
   
**§ 9**  
Bestyrelsen kan endvidere nedsætte et løbsudvalg, som tilrettelægger løbene på Ørnedalen. Løbsudvalget skal stå til ansvar for bestyrelsen med hensyn til sine dispositioner i økonomiske og sportslige sager, ligesom det skal opstille et budget for publikumsløb, og dette skal godkendes af bestyrelsen. Inden for dette budget kan løbsudvalget selv dis­ponere, dog således, at det altid er til klubbens bedste. Løbsudvalget kan ikke gøres ansvarlig økonomisk, hvis løbene af grunde som f.eks. publikumssvigt, vejrlig o.lign. giver underskud.  
   
**§ 10**  
Køb og salg samt eventuel låneoptagelse kan kun ske efter en enstemmig bestyrelsesbeslutning.  
   
**§ 11**  
Kassereren modtager kontingentet, fører klubbens regnskab, og i samråd med formanden, er ansvarlig for dens midler.  
Kassereren fremlægger det reviderede regnskab for det forløbne år, det er fra 1/1 - 31/12, til godkendelse på den ordinære generalforsamling.  
Kassereren skal - når bestyrelse eller revisor - forlanger det, til enhver tid fremlægge regnskabet og kassebeholdningen.  
Foreningens midler skal - bortset fra en mindre kassebeholdning - være anbragt i et eller flere anerkendte penge­institutter.  
Bestyrelsen kan ansætte en lønnet revisor til at føre kontrol med foreningens midler og til at afslutte årsregnskabet.  
   
**§ 12**  
Revisoren skal gennemgå regnskabet, dets bilag samt godkende driftsregnskab og status. Revisoren skal konstatere, at de forskellige beholdninger er til stede.  
   
**§ 13**  
Bestyrelsen er pligtig til at handle forretningsmæssigt forsvarligt med foreningens midler, men bestyrelsen eller medlemmerne kan ikke personligt - ej heller økonomisk - drages til ansvar for foreningens handlinger.  
   
**§ 14**  
Klubbens højeste myndighed er generalforsamlingen, overfor hvilken bestyrelsen står til ansvar.  
Ordinær generalforsamling afholdes hvert år i sidste halvdel af januar måned - og der skal indkaldes på klubbens hjemmeside med mindst 14 dages forudgående varsel.  
Forslag der ønskes behandlet af generalforsamlingen, skal være formanden skriftligt i hænde senest 5 dage før generalforsamlingen.

**Dagsorden for den ordinære generalforsamling skal på ulige årstal indeholde følgende:**

1. Valg af dirigent.  
2. Formandens beretning.  
3. Kassererens regnskabsaflæggelse.  
4. Vedtægtsændringer.  
5. Valg af bestyrelses- samt udvalgsmedlemmer:  
A. Valg af 3 bestyrelsesmedlemmer.  
B. Valg af 2 suppleanter.   
C. Valg af kørerrepræsentant.  
D. Valg af microrepræsentant.  
E. Valg af revisor.  
F. Valg af baneudvalg.  
G. Valg af cafeteriaudvalg.  
H. Valg af festudvalg.   
6. Evt. indkomne forslag.  
7. Eventuelt.  
   
**Dagsorden for den ordinære generalforsamling skal på lige årstal indeholde følgende:**

1. Valg af dirigent.  
2. Formandens beretning.  
3. Kassererens regnskabsaflæggelse.  
4. Vedtægtsændringer.  
5. Valg af bestyrelses- samt udvalgsmedlemmer:  
A. Valg af 2 bestyrelsesmedlemmer.   
B. Valg af 2 suppleanter  
C. Valg af kørerrepræsentant.  
D. Valg af microrepræsentant.  
E. Valg af revisor.  
F. Valg af baneudvalg.  
G. Valg af cafeteriaudvalg.  
H. Valg af festudvalg.  
6. Evt. indkomne forslag.  
7. Eventuelt.  
   
**§ 15**  
For at have stemmeret og være valgbar til bestyrelsen, skal man have været medlem pr. 1/10. Forældre kan stemme for deres børn, hvis disse er under 16 år.  
   
**§ 16**  
Ekstraordinær generalforsamling kan efter indvarsling på behørig måde afholdes efter bestyrelsens skøn med mindst 8 dages forudgående varsel og skal afholdes af denne senest 14 dage efter at mindst 1/5 af medlemmerne skriftligt har begæret dette, og i begæringen har meddelt ordlyden af det eller de forslag, der ønskes behandlet.  
   
**§ 17**  
Enhver lovlig indvarslet generalforsamling er beslutningsdygtig med hensyn til de i dagsordenen anførte punkter, der afgøres ved simpelt stemmeflertal. Valg til bestyrelse skal ske skriftligt, hvis mere end en kandidat er foreslået.  
   
**§ 18**  
Paragrafændringer kan kun finde sted, såfremt det er anført i indkaldelsen, som er et punkt på dagsordenen.  
Paragrafændringer kan kun vedtages såfremt 1/3 af klubbens stemmeberettigede medlemmer er repræsenteret og 2/3 af de fremmødte stemmer herfor.  
Såfremt generalforsamlingen ikke er beslutningsdygtig, indkaldes inden 1 måned til ekstraordinær general­forsamling med det dermed fastsatte varsel.  
Det på den ekstraordinære generalforsamling fremsatte lovforslag kan så her vedtages med 2/3 af stemmerne, uanset mødeantal.  
   
**§ 19**  
Det er ethvert medlems pligt med hensynsfuld kørsel og god optræden, at hævde klubbens renomme og i det hele taget holde gældende færdselsregler og gældende love efterretteligt.  
Foreningen har intet ansvar for medlemmet og dets ejendele.  
   
**§ 20**  
Et medlem kan ekskluderes af klubben for en bestemt tid eller for bestandig, når vedkommende:  
1. Er fradømt førerbevis p.g.a. uforsvarlig kørsel, spirituskørsel eller doping.  
2. Gentagne gange har pådraget sig bøder for hensynsløs kørsel.  
3. Har overtrådt klubbens vedtægter.  
4. Har modarbejdet klubben og dens interesser.  
Den endelige afgørelse herom træffes af generalforsamlingen.  
   
**§ 21**  
Bestyrelsen kan tillade medlemmerne at tage gæster med til klubbens sammenkomster, ligesom den kan indbyde andre klubber til deltagelse.  
   
**§ 22**  
Klubben kan kun opløses af en generalforsamling efter samme regler, som i § 18 er anvist m.h.t. lovændringer.  
Eventuel nettoformue skal tilfalde Frederikshavn Byråd til fordeling blandt børne- og ungdomsarbejde i kommunen.

*Vedtægterne vedtaget 1989  
Ændringer vedtaget 26. januar 2014*

​

**Etisk kodeks**

**Etiske normer for forældre:**

* Husk, at dit barn deltager for at glæde sig selv og ikke dig!
* Tilskynd kun dit barn til at deltage, tving det ikke
* Tilskynd dit barn til at udøve sin idræt efter reglerne og til at løse konflikter uden fjendtlighed eller vold!
* Støt og opmunter alle børn og unge i træning og konkurrence - ikke bare dine egne!
* Vær positiv både i modgang og medgang!
* Latterliggør aldrig et barn og råb ikke ad det, hvis det har begået en fejl!
* Husk, at børn og unge lærer bedst med/gennem eksempler. Værdsæt altid godt spil og gode præstationer fra alle børn og unge!
* Respektér dommeres og officials’ afgørelser og lær børn og unge at gøre det samme!
* Værdsæt frivillige trænere, ledere og officials. Uden dem kunne dit barn ikke deltage i nogen kamp/konkurrence!
* Respektér ethvert barns rettigheder og værdighed.

​​

**Etiske normer for udøveren:**

* Gør altid dit bedste!
* Vis værdighed både ved sejr og nederlag!
* Overhold idrættens regler og normerne for fair play i din idrætsgren!
* Prioritér altid dit helbred og undgå unødvendige helbredsrisici!
* Respektér de afgørelser, som er truffet af dommere og andre officials!
* Respektér andre udøveres talent, potentiale og dygtighed.
* Undgå brug af nedsættende tale og skældsord i forhold til alle idrættens aktører!
* Samarbejd åbent og ærligt med dine trænere og andre, som støtter dig!
* Tag selv hovedansvaret for din idrætslige udvikling og præstationer!
* Bevar en høj standard for din personlige opførsel i og uden for konkurrence!
* Vær opmærksom på din betydning som rollemodel!
* Acceptér aldrig truende og voldelig adfærd!

​​

**Etiske normer for tilskuere og supportere:**

* Bifald fair play og gode præstationer for alle udøvere!
* Støt din udøver eller dit hold i modgang så vel som medgang!
* Udtryk din støtte på positiv og motiverende vis!
* Vis respekt for dit holds og/eller din udøvers konkurrenter!
* Vis respekt for dommeres og officials’ afgørelser!
* Undlad brug af hån eller skældsord i forhold til udøvere, dommere, trænere eller andet publikum!
* Accepter aldrig truende og voldelig adfærd!
* Behandl alle idrættens aktører ligeværdig.